Tove Videbæk (KRF), 2002-04-05:
Dette lovforslag støtter Kristeligt Folkeparti med stor tilfredshed.
Strækningen Herning-Brande og Herning Øst-Snejbjerg har i lang tid været en trafikal flaskehals.
I Herning ligger Skandinaviens største messecenter, Messecenter Herning, som i løbet af et år har en halv million besøgende.
En stor del af disse skal til centeret via ovennævnte strækninger
, så sammenligningen med en stillevej i Hillerød, som hr. Martin Lidegaard nævnte, er simpelt hen helt ude i hampen. Politikere, der færdes mest i storbyer til hverdag, har åbenbart svært ved at forstå, at der kører biler på vejene i Midt- og Vestjylland, og at der i bestemte perioder er rigtig mange af dem samtidig.
Det har i tidens løb forårsaget lange, trange og langsomme bilkøer mellem Brande og Herning, og indimellem har messegæster da også udtalt, at turen fra København til Brande tog 3 timer, og at de sidste 25 km tog næsten yderligere 1 time.
Det er simpelt hen urimeligt.
Samtidig er det til daglig
en farlig og besværlig strækning for beboerne i området, idet der er mange og store virksomheder i området, som skal have varer transporteret til og fra virksomhederne hver eneste dag, og disse mange gange store og tunge lastbiltransporter er ofte stopklodser på landevejen.
På de nuværende tosporede veje er det besværligt at overhale, og gør man det alligevel, lægges der ofte op til usædvanlig farlige trafikale situationer.
Dette kan hverken virksomhederne i området, gæsterne til Messecenter Herning eller befolkningen i området være tjent med.
Derfor må og skal der ske noget drastisk snart.
Hvis udviklingen i området skal fortsætte, skal der en ordentlig infrastruktur til.
Virksomhederne i området kan ikke være tjent med de flaskehalse, som de tosporede veje er, og hvis der ikke sker noget, kan man frygte, at en del af virksomhederne opgiver ævred og flytter virksomhederne over i områder, hvor infrastrukturen er mere indrettet på moderne virksomheders behov. Så motorvejen Herning-Brande er et must for en fortsat udvikling for gamle virksomheder, som så bliver i området, og for nye virksomheder, som så får lyst til og mulighed for at flytte dertil.
De berørte kommuner har indsendt høringssvar, og jeg vil da gerne her især påpege høringssvaret fra Brande Kommune, idet man her gør opmærksom på, at der er problemer vedrørende tilslutningen af motorvejen til Brande Nord.
Med vedtagelsen af regionplanen for 2001 er der udlagt et aflastningsområde ved tilkørslen Brande Nord, og kommunen anser derfor en tilslutning til Rute 18 syd for Skjern Å for nødvendig i stedet for som tidligere planlagt Brande Nord. Vejdirektoratet har været involveret og har fremlagt forslag om et tilslutningsanlæg, som både Brande By og Vejdirektoratet mener er optimalt og teknisk muligt, og disse ændringer bør naturligvis medtages i den endelige udformning af planerne omkring vejens tilslutning til vejene omkring Brande. Så som borger i Brande glæder jeg mig både på Messecenter Hernings, på befolkningens og på erhvervsvirksomhedernes vegne over, at der nu langt, langt, langt om længe ser ud til at komme en løsning på nogle af de store trafikale problemer, som findes i dette lille, men meget virksomme område af landet.